ROZHODNUTIE KOMISIE
z 13. decembra 2007,
ktorým sa mení a dopĺňa rozhodnutie 2007/554/ES o určitých ochranných opatreniach proti slintačke a krívačke v Spojenom kráľovstve
[oznámené pod číslom K(2007) 6256]
(Text s významom pre EHP)
(2007/833/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
so zreteľom na smernicu Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa smernica 92/46/EHS (3), a najmä na jej článok 60 ods. 2 a článok 62 ods. 1 a 3,
keďže:
(1)
Po nedávnom výskyte ohnísk slintačky a krívačky vo Veľkej Británii bolo prijaté rozhodnutie Komisie 2007/554/ES z 9. augusta 2007 o určitých ochranných opatreniach proti slintačke a krívačke v Spojenom kráľovstve (4) s cieľom posilniť opatrenia na kontrolu slintačky a krívačky zavedené uvedeným členským štátom v rámci smernice 2003/85/ES.
(2)
V rozhodnutí 2007/554/ES sa stanovujú pravidlá uplatniteľné na odosielanie výrobkov, ktoré sa považujú za bezpečné, z vysokorizikových oblastí uvedených v prílohe I a nízkorizikových oblastí uvedených v prílohe II (ďalej len „oblasti obmedzenia“) v Spojenom kráľovstve, a ktoré boli buď vyrobené pred zavedením obmedzení v Spojenom kráľovstve zo surovín pochádzajúcich z oblastí iných ako oblasti obmedzenia, alebo boli ošetrené spôsobom, ktorý sa osvedčil ako účinný pri inaktivácii možného vírusu slintačky a krívačky.
(3)
V rozhodnutí 2007/554/ES v znení jeho zmien a doplnení podľa rozhodnutia 2007/664/ES Komisia ustanovila pravidlá odosielania určitých kategórií mäsa z určitých oblastí uvedených v prílohe III k rozhodnutiu 2007/554/ES v znení jeho zmien a doplnení, v prípade ktorých nebol zaznamenaný výskyt ohniska slintačky a krívačky počas obdobia najmenej 90 dní pred zabitím a ktoré spĺňajú určité osobitné podmienky.
(4)
Na základe priaznivého vývoja situácie v oblasti zdravia zvierat v Spojenom kráľovstve a najmä na základe priaznivých výsledkov vykonaného dozoru, je v súčasnosti možné vyňať určité oblasti Spojeného kráľovstva z rozsahu pôsobnosti rozhodnutia 2007/554/ES a zachovať nízkorizikové oblasti v okruhu približne 50 km okolo ohniska nákazy, pričom administratívne jednotky, v ktorých sa ohniská nachádzajú, by sa mali uviesť v prílohe II k uvedenému rozhodnutiu.
(5)
Priaznivý vývoj situácie v oblasti zdravia zvierat umožňuje aj zrušiť niektoré požiadavky na certifikáciu, pokiaľ ide o produkty živočíšneho pôvodu ako mäso, mlieko a vedľajšie živočíšne produkty, pretože na takéto produkty sa už nevzťahujú obmedzenia týkajúce sa oblastí uvedených v prílohe I, a preto už nemajú iný zdravotný status.
(6)
Rozhodnutie 2007/554/ES by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2007/554/ES sa mení a dopĺňa takto:
1.
Článok 17 sa nahrádza takto:
„Toto rozhodnutie sa uplatňuje do 31. decembra 2007.
Zákazy odosielania stanovené v článkoch 2, 3, 4, 5, 7 a 8, ako aj ustanovenia článkov 9 a 11 týkajúce sa týchto zákazov a ustanovenia článku 14 sa však zrušujú.“
2.
Prílohy sa nahrádzajú znením v prílohe k tomuto rozhodnutiu.
Článok 2
Členské štáty zmenia a doplnia opatrenia, ktoré uplatňujú pri obchodovaní, s cieľom zosúladiť ich s týmto rozhodnutím. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 13. decembra 2007